Česko-slovenská hokejová liga

Česko-slovenská hokejová liga bola najvyššia hokejová klubová súťaž v Česko-Slovensku. Víťaz tejto ligy získaval titul majster Česko-Slovenska.

Začiatky česko-slovenskej hokejovej ligy

Predchodcom hokejovej ligy boli Majstrovstvá krajín Koruny českej, konané pred prvou svetovou vojnou. Česko-slovenská hokejová liga vznikla v roku 1936 ako výsledok snahy vytvoriť pravidelnú súťaž pre najlepšie hokejové mužstvá v Česko-Slovensku.
Počiatky hokejovej ligy boli poznačené radom problémov: nehralo sa pravidelne, drvivá väčšina zápasov bola odkázaná na prírodné klzisko (jediný štadión s umelou ľadovou plochou bol v Prahe).
Súťaž často nebola dohraná, len čo sa rozhodlo o víťazovi alebo zostupujúcich. O zisku titulu majstra Česko-Slovenska rozhodovalo spočiatku niekoľko zápasov, hralo sa systémom každý s každým iba po jednom vzájomnom zápase. Toto rané obdobie česko-slovenskej hokejovej ligy trvalo do sezóny 1947/48.
História česko-slovenskej hokejovej ligy bola prerušená v období druhej svetovej vojny, kedy sa na území Protektorátu Čechy a Morava hrala Českomoravská liga a na území tzv. Slovenského štátu Slovenská liga.

Obdobie skvalitňovania ligy

Ďalšie obdobie sa vyznačuje pomerne stabilným počtom účastníkov - s výnimkou 8 ročníkov od polovice 60. rokov 20. storočia hraných s 10 účastníkmi sa počet ustálil na 12. Počet odohraných zápasov sa ďalej zvyšoval - od sezóny 1965/66 hral každý s každým štyrikrát. V sezóne 1967/68 boli zápasy na pokyn IIHF prvýkrát riadené tromi rozhodcami.
V tomto období sa objavilo niekoľko experimentov v hernom systéme súťaže. V sezónach 1970/71 a 1972/73 sa prvýkrát v česko-slovenskej lige objavil systém play-off, hoci sa zatiaľ natrvalo nepresadil. V sezónach 1980/81 a 1981/82 sa nehralo na nerozhodné výsledky - stretnutie sa v prípade potreby predlžovalo o 10 minút s pravidlom tzv. náhlej smrti, prípadne sa uskutočňovali trestné strieľania do konečného rozhodnutia.
V tomto období sa hokejová liga stala základňou pre prípravu hráčov pre reprezentáciu. Vplyvom politického prostredia sa cudzinci v česko-slovenskej lige neobjavovali, rovnako tak česko-slovenskí hráči v období hokejovo najproduktívnejšieho veku nemohli odchádzať do zahraničných súťaží. Odísť do zahraničia bolo povolené za mimoriadne zásluhy po dovŕšení veku 32 rokov, preto sa v tomto období veľa hokejistov rozhodlo pre emigráciu.
Toto obdobie možno ukončiť sezónou 1984/85, kedy sa naposledy hralo bez play-off.

Obdobie s play-off

Od sezóny 1985/86 sa po skončení dlhodobej časti hrá play-off najmenej na tri víťazné zápasy (s výnimkou sezóny 1990/91, keď sa hralo iba na dve víťazstvá). Samotný herný systém sa až do zániku súťaže príliš nezmenil, od sezóny 1990/91 došlo k rozšíreniu súťaže na 14 mužstiev, v sezóne 1991/92 boli mužstvá rozdelené do dvoch skupín, ale už v nasledujúcom ročníku sa súťaž vrátila k modelu jednej skupiny. Hokejová liga bola viac poznamenaná politickými zmenami po roku 1989. S všeobecným uvoľnením pomerov prišiel masívny odchod hlavne mladých hráčov do NHL aj do iných súťaží v západnej Európe, čo malo na začiatku 90. rokov 20. storočia za následok prechodný pokles výkonnosti reprezentácie na MS aj iných medzinárodných súťažiach.
Ďalšou politickou zmenou, ktorá sa priamo premietla do hokejovej ligy, bol zánik Česko-Slovenska v roku 1992. Od sezóny 1993/94 tak boli vytvorené nové samostatné hokejové súťaže v Česku a na Slovensku.